РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/192-16

27. октобар 2016. године

Б е о г р а д

**З А П И С Н И К**

**СА ШЕСТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 22. СЕПТЕМБРА 2016. ГОДИНЕ**

 Седница је почела у 12 часова.

 Седницом је председавао председник Одбора Мехо Омеровић.

 Седници су присуствовали: Никола Јоловић, Миланка Јевтовић Вукојичић, Љибушка Лакатош, Љиљана Малушић, Оливера Огњановић, Стефана Миладиновић, Марина Ристић, Татјана Мацура, Маја Виденовић, Марија Јањушевић, Енис Имамовић, Олена Папуга и Елвира Ковач, чланови Одбора.

 Седници нису присуствовали чланови Одбора: Милена Турк, Милосав Милојевић и Новица Тончев.

 Седници су присуствовали: Ивана Николић и Тијана Давидовац, заменици чланова Одбора.

 Седници је присуствовао проф. др Марко Атлагић, народни посланик.

 Седници су присуствовали и Бранкица Јанковић, Повереник за заштиту равноправности; Мирјана Кецман, помоћник Повереника за заштиту равноправности и Драга Анђелковић Вукчевић, самостални саветник.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање Редовног годишњег извештаја Повереника за заштиту равноправности за 2015. годину (број: 02-630/16, од 15. марта 2016. године);
2. Одлука о јавном слушању.

 Чланови Одбора су једногласно ПРИХВАТИЛИ предложени Дневни ред.

 **ПРВА ТАЧКА ДНЕВНОГ РЕДА:** Разматрање Редовног годишњег извештаја Повереника за заштиту равноправности за 2015. годину

 **Председник Одбора** је поздравио све присутнеи подсетио да је Повереник за заштиту равноправности 15. марта 2016. године доставио Редован годишњи извештај Повереника за заштиту равноправности за 2015. годину. Како Народна скупштина није радила јер су били заказани избори за 24. април 2016. годин , а потом су уследиле постизборне активности, нисмо били у прилици да до сда разматрамо Извештај. Такође је подсетио да Одбор не усваја извештај, већ предлог закључка.

 **Бранкица Јанковић** је обавестила чланове Одбора да је у скаду са Законом, у марту 2016. године поднела Народној скупштини Редован годишњи извештај за 2015. годину. Навела је да се у периоду обухваћеним Извештајем бележи пораст видљивости, доступности и препознатљивости Повереника за заштиту равноправности, што је допринело повећању броја притужби грађанки и грађана који данас лакше препознају дискриминацију и охрабренији су да је пријаве. Изјавила је да, иако постојећи прописи пружају добар нормативни оквир за остваривање и заштиту равноправности и адекватне инструменте за спречавање и сузбијање дискриминације, у циљу усклађивања са стандардима и прописима Европске уније потребно је спровести измене прописа у погледу обима изузетака од начела једнаког третмана, дефиниције посредне дискриминације и обавезе разумног прилагођавања простора за запослене са инвалидитетом. Истакла је да је у току 2015. године Повереник поступао у 1040 предмета, да је примио 797 притужби које су поднели грађанке и грађани, правна лица, невладине организације и други. Навела је да је донето 215 препорука мера за остваривање равноправности у складу са законом, 17 мишљења на нацрте закона и других општих аката, да је поднета једна кривична пријава, један предлог за оцену законитости и уставности, девет упозорења и 35 саопштења. Нагласила је да се препоруке које се односе на конкретне случајеве дискриминације скоро у потпуности спроводе, док је од 13 покренутих стратешких парница за заштиту од дискриминације шест окончано тако што је суд у целости усвојио тужбене захтеве Повереника, у два случаја Повереник је повукао тужбу с обзиром да су тужени поступили у скаду са захтевом Повереника, један поступак је прекинут, један поступак је правоснажно окончан одбијањем тужбеног захтева Повереника, док су три поступка још увек у току. Навела је да су притужбе Поверенику у току 2015. године најчешће подносила физичка лица, да се највећи број притужби односио на дискриминацију по основу: пола, националне припадности, инвалидитета и старосног доба, док су области у којима су се најчешће јављале: запошљавање и рад, поступци пред органима јавне власти и пружање јавних услуга. У наставку излагања је истакла да је Повереник у наведеном периоду имао веома добру сарадњу са Одбором за људска и мањинска права и равноправност полова и Женском парламентарном мрежом, Канцеларијом за људска и мањинска права, националним саветима националних мањина, као и великим бројем међународних органа и организација. Упознала је чланове Одбора са финансиским извештајем за 2015. годину према којем је од укупних средстава одобрених Поверенику у износу од 72 904 000 динара, потрошено око 64% што износи 46 737 187 динара.

 **Председник Одбора** је истакао да у Извештају Повереника може да се види да је настављен рад по питању сузбијања свих облика дискриминиације. Подсетио је које су надлежности Повереника и какав је ток поступка.

 **Марија Јањушевић** је нагласила да је толеранција двосмерни процес и да често друштвене групе које гласније исказују своје ставове дискриминишу друге друштвене групе које нису у могућности да се организују и укажу на свој положај у друштву. Позвала је на повећање асертивности у комуникацији, као и на веће укључивање мушкараца у борби против насиља над женама.

 **Татјана Мацура** је поставила питање колико институција Повереника има увида у реализацију усвојених закона и да ли може утицати на њихово спровођење. Такође је тражила појашњење у вези са самоиницијативом Повереника у покретању поступака по уоченој дискриминацији.

 **Бранкица Јанковић** је појаснила да постоји могућност за самостално реаговање Повереника и да се оно пре свега огледа у давању општих препорука, док се поступак контроле не може покренути по службеној дужности.

 **Елвира Ковач** је поздравила ангажовање Повереника у обезбеђивању веће заступљености припадника националних мањина у јавној управи, што представља и обавезу Републике Србије у оквиру Ппоглавља 23 приступних преговора са Европском унијом.

 **Маја Виденовић** је навела да су неинформисаност и толерантност на дискриминацију главне препреке у борби против дискриминације и позвала повереницу да настави са континуираном кампањом упознавања грађанки и грађана о њиховим правима. У наставку излагања поставила је питање о потреби измене нормативног оквира који регулише дискриминацију по основу старосног доба.

 **Бранкица Јанковић** је одговорила да је социјално укључивање старијих суграђанки и суграђана први корак у борби против дискриминације по основу старосног доба и истакла да су у извештају наведени конкретни примери усмерени ка остваривању овог циља.

 **Миланка Јевтовић Вукојичић**, нагласила је да је питање равноправности питање једнаких шанси и навела да је висок проценат поступања по препорукама Повереника показатељ сазревања друштва када је у питању борба против дискриминације и неравноправности.

 **Татјана Мацура** је изнела мишљење да постоји опште неразумевање у погледу статуса народне посланице Љупке Михајловски која би требало да се препозна као дискриминисана особа.

 **Бранкица Јанковић** је појаснила да у погледу положаја народне посланице Љупке Михајловски није упућена ниједна притужба, као и да не постоји могућност поступања по службеној дужности.

 **Љиљана Малушић** је навелада у Народној скупштини Републике Србије не постоји ни један вид дискриминације и у наставку се заложила за успостављање умрежавања државних институција у виду протокола о сарадњи како би се убрзао проток информација и повећала ефикасност у борби против насиља над женама.

 **Бранкица Јанковић** се сагласила да је један од главних проблема у борби против насиља над женама недостатак координисаног протока информација између државних органа и нагласила да је до данас закључено 97 протокола о сарадњи.

 **ДРУГА ТАЧКА ДНЕВНОГ РЕДА:** Одлука о јавном слушању

 **Председник Одбора** обавестио је чланове Одбора да је Регионални савет за сарадњу упутио Одбору иницијативу за одржавање јавног слушања са темом „Нацрт Акционог плана за 2017. годину за спровођење Стратегије за социјално укључивање Рома и Ромкиња у Републици Србији за период од 2016. до 2025. године“ које би се одржало 10. октобра 2016. године у Малој сали Дома Народне скупштине.

 С обзиром да није било учесника у дискусији, председник Одбора је предложио да Одбор донесе Одлуку о одржавању јавном слушању.

 Одбор је већином гласова донео Одлуку о јавном слушању.

 Седница је закључена у 14.14 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић